Φρειδερίκος Γουλιέλμος Β΄ της Έσσης

Ο Φρειδερίκος Γουλιέλμος Β΄ (Frederik af Hessen-Kassel, 25 Νοεμβρίου 1820 - 14 Οκτωβρίου 1884) από τον Οίκο της Έσσης ήταν τιτουλάριος εκλέκτορας της Έσσης (1875-1884). Ήταν από τον κλάδο Ρούμπενχαϊμ.

Βιογραφία
Ο Φρειδερίκος Γουλιέλμος Γεώργιος Αδόλφος γεννήθηκε στην Κοπεγχάγη και ήταν ο μόνος γιος του Γουλιέλμου της Έσσης-Κάσσελ και της Λουίζας Καρλόττας των Όλντενμπουργκ, κόρης του Φρειδερίκου, Διαδόχου της Δανίας.

Παρακολούθησε το Πανεπιστήμιο της Βόννης και μετά ακολούθησε στρατιωτική σταδιοδρομία. Αδελφός της μητέρας του ήταν ο Χριστιανός Η΄ της Δανίας, του οποίου διάδοχοι ήταν ο γιος του, ο νεότερος αδελφός του και μετά ο Φρειδερίκος Κάρολος Β΄.. Το 1844 πήγε στην Αγία Πετρούπολη ως υποψήφιος γαμπρός για την Όλγα, κόρη του Νικολάου Α΄ της Ρωσίας, αλλά από το πρώτο απόγευμα που πέρασε με την οικογένεια, ερωτεύτηκε τη μικρότερη αδελφή της Αλεξάνδρα. Ο Τσάρος συγκατένευσε για το γάμο τους.

Όμως λίγο πριν το γάμο η Αλεξάνδρα ασθένησε από φυματίωση. Μετά το γάμο έμεινε έγκυος, αλλά η ασθένεια περιέπλεκε την κύηση, έτσι δεν μπόρεσε να ταξιδέψει στην Έσση-Κάσσελ. Γέννησε τρεις μήνες πριν από ό,τι έπρεπε· το βρέφος απεβίωσε λίγη ώρα μετά και η μητέρα του την ίδια ημέρα. Η θλίψη των γονιών της ήταν απαρηγόρητη. Η Αλεξάνδρα τάφηκε στο Φρούριο Πέτρου & Παύλου στην Πετρούπολη, ενώ ο γιος της στο Ρούμπενχαϊμ, στο Όφφενμπαχ επί του Μάιν. 

Το 1849 ακολούθησε το Βρετανικό ΠΑΜ Κλεοπάτρα για να εκπαιδευτεί ως σημαιοφόρος. Το πλοίο από το Ντέβονπορτ έπλευσε στο Ρίο ντε Τζανέιρο, το Λαμπουάν της Μαλαισίας και τέλος τη Σιγκαπούρη. Το 1853 νυμφεύτηκε την Άννα της Πρωσίας, εξαδέλφη της Αλεξάνδρας και έκαναν έξι παιδιά. Παρόλα αυτά δεν ήταν συναισθηματικά δεμένοι, ίσως διότι ο Φρειδερίκος Γουλιέλμος Β΄ δεν ξεπέρασε τη λύπη από το χαμό της πρώτης του συζύγου. 

Το 1875 απεβίωσε ο δεύτερος εξάδελφός του Φρειδερίκος Γουλιέλμος Α΄ της Έσσης. Αυτός είχε νυμφευτεί μοργανατικά και οι έξι γιοί του εξαιρούντο της διαδοχής. Επόμενος στη διαδοχή ήταν ο Φρειδερίκος Γουλιέλμος Β΄, που έγινε τιτουλάριος εκλέκτορας της Έσσης. Έτσι ο τίτλος πέρασε στον κλάδο της Έσσης-Κάσσελ-Ρούμπενχαϊμ.

Απεβίωσε το 1884 στο Αμβούργο σε ηλικία 64 ετών. Τον διαδέχθηκαν οι γιοί του Φρειδερίκος Γουλιέλμος Γ΄ (άγαμος), Αλέξανδρος Φρειδερίκος (με αναπηρία όρασης) και Φρειδερίκος Κάρολος.

Οικογένεια
Νυμφεύτηκε πρώτα το 1844 την Αλεξάνδρα, κόρη του Νικολάου Α΄ της Ρωσίας· γεννήθηκε ένα βρέφος, ο Γουλιέλμος, που απεβίωσε την ίδια ημέρα, όπως και η Αλεξάνδρα.

Το 1853 έκανε δεύτερο γάμο με την Άννα των Χοεντσόλλερν, κόρη του Καρόλου της Πρωσίας και είχε τέκνα:
 Φρειδερίκος Γουλιέλμος Γ΄ 1854-1888, τιτουλάριος εκλέκτορας της Έσσης, άγαμος.
 Ελισάβετ 1861-1955, παντρεύτηκε τον Λεοπόλδο του Άνχαλτ.
 Αλέξανδρος Φρειδερίκος 1863-1945, τιτουλάριος εκλέκτορας της Έσσης. Είχε οπτική αναπηρία και νυμφεύτηκε μοργανατικά, έτσι παραιτήθηκε υπέρ του επομένου αδελφού του.
 Φρειδερίκος Κάρολος 1868-1940, βασιλιάς της Φινλανδίας (1918) και τιτουλάριος εκλέκτορας της Έσσης.
 Μαρία Πολυξένη 1872-1882.
 Σύβιλλα Μαργαρίτα 1877-1925, παντρεύτηκε τον Φρήντριχ, Βαρόνο φον Βίνκε.

Αναφορές

Εξωτερικοί σύνδεσμοι
 The Royal Lineage  at the website of the Danish Monarchy
 Frederik VII at the website of the Royal Danish Collection at Rosenborg Castle

Οίκος της Έσσης